《淮楼听雨图为符南樵作》
清代·尹耕云

淮流日夜向江海，淮上高楼屹然在。朱甍画栋照中原，人世几经云物改。

荆溪郁郁霸王略，虎啸龙吟付寥廓。诗人猛士尽奔走，万象飞扬入杯杓。

符子才名员半千，芒鞋踏破九州烟。每当风雨楼中夜，上下论心五百年。

青山宿草黄泉锢，峥嵘百尺谈经处。乱后方思颇牧贤，生前苦被金张妒。

雨声寂寞琴声绝，籍湜韩门有遗子。休问先生讲席荒，可怜弟子头如雪。

黄鹤矶头苦战尘，临克结绮委荆榛。即今吴楚干戈满，嗟尔长安乞食人。

作者简介：（?—1877）清江苏桃源人，字瞻甫，号杏农。道光三十年进士，授礼部主事，官至河陕汝道。为御史时，屡陈时政，为镇压太平军及捻军献策。英、法联军犯天津，力主决战。有《心白日斋集》等。